BEM ตรึงราคา MRT ถึงสิ้นปี พร้อมเว้นค่าทางด่วนช่วงวันหยุด หนุนปชช.ฝ่าวิกฤตโควิด-19
BEM ตรึงราคา MRT ถึงสิ้นปี พร้อมเว้นค่าทางด่วนช่วงวันหยุด หนุนปชช.ฝ่าวิกฤตโควิด-19
1 ก.ค. 2563

นายสมบัติ กิจจาลักษณ์ กรรมการผู้จัดการ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า จากสถานการณ์การแพร่ระบาดของโรคติดเชื้อไวรัสโควิด-19 ส่งผลกระทบต่อประชาชนในวงกว้าง บริษัทเห็นใจและห่วงใยทุกคนในสถานการณ์เช่นนี้ จึงขอแบ่งเบาภาระค่าครองชีพของประชาชน ด้วยการคงอัตราค่าโดยสารรถไฟฟ้า MRT สายสีน้ำเงินไว้เท่ากับอัตราเดิม คือเริ่มต้น 16 บาท สูงสุด 42 บาท ต่อเนื่องไปจนถึงวันที่ 31 ธ.ค.63
ทั้งนี้ ตามเงื่อนไขสัญญาสัมปทานของรถไฟฟ้า MRT สายสีน้ำเงิน กำหนดให้มีการปรับขึ้นอัตราค่าโดยสารใหม่ทุกๆ 2 ปี โดยใช้วิธีคำนวณบนพื้นฐานการเปลี่ยนแปลงของดัชนีราคาผู้บริโภค ซึ่งอัตราค่าโดยสารรถไฟฟ้า MRT สายสีน้ำเงินที่ใช้อยู่ในปัจจุบันจะครบกำหนดการบังคับใช้ตามสัญญาในวันที่ 2 กรกฎาคม 2563 อัตราค่าโดยสารใหม่เริ่มต้น 17 บาท สูงสุด 42 บาท โดยสถานีที่ 1, 4, 7 และ 10 จะมีอัตราค่าโดยสารเพิ่มขึ้นจากปัจจุบัน 1 บาท ซึ่งจะเริ่มใช้ตั้งแต่วันที่ 1 ม.ค.64 เป็นต้นไป
ส่วนทางด่วน BEM ยกเว้นค่าผ่านทางพิเศษ 3 สาย “ทางพิเศษเฉลิมมหานคร-ศรีรัช-อุดรรัถยา” ทุกวันหยุดนักขัตฤกษ์ ซึ่งปัจจุบันกำหนดไว้ 19 วัน ในเดือน ก.ค.นี้จะใช้ทางด่วนฟรีจำนวน 3 วัน ได้แก่ วันที่ 5 ก.ค.เป็นวันอาสาฬหบูชา วันที่ 6 ก.ค.วันเข้าพรรษา และวันที่ 28 ก.ค.เป็นวันเฉลิมพระชนมพรรษาพระบาทสมเด็จพระเจ้าอยู่หัว
นอกจากนี้ BEM ยังได้ลดค่าผ่านทางพิเศษ ที่ “ด่านอาจณรงค์ 1” จากทางพิเศษฉลองรัช เข้าทางด่วนขั้นที่ 1 ไปบางนา ในอัตรา 25 บาท ต่อเที่ยว สำหรับรถทุกประเภท โดยรถ 4 ล้อ ปกติ 50 บาท ลดเหลือ 25 บาท รถ 6-10 ล้อ ปกติ 75 บาท ลดเหลือ 50 บาท และรถ มากกว่า 10 ล้อ ปกติ 110 บาท ลดเหลือ 85 บาท เป็นเวลา 1 ปี ซึ่งจะมีผลตั้งแต่วันที่ 1 ก.ค.63-30 มิ.ย.64
อย่างไรก็ดี จากนโยบายของรัฐบาลและความร่วมมือจากประชาชนเป็นอย่างดีทำให้สถานการณ์การแพร่ระบาดลดลงจนเป็นศูนย์ โดยปัจจุบันปริมาณผู้ใช้ทางด่วนกลับมาเกือบจะเข้าสู่ภาวะปกติ โดยภาพรวมอยู่ที่ล้านสองแสนคันต่อวัน ปริมาณผู้โดยสารที่ใช้รถไฟฟ้าสายสีน้ำเงินกลับมาประมาณ 60% หรือประมาณ 250,000 เที่ยวคน/วัน คาดว่าตั้งแต่เปิดเทอมวันที่ 1 ก.ค.นี้ ปริมาณผู้ใช้ทางด่วนและรถไฟฟ้าจะเพิ่มขึ้นอีก สถานการณ์น่าจะปรับตัวดีขึ้นเรื่อยๆ ทั้งนี้สิ่งที่สำคัญก็คือการร่วมมือกันของประชาชนทุกคนที่ไม่ประมาทการ์ดไม่ตกไม่ให้เชื้อไวรัสโควิด-19 กลับมาแพร่ระบาดซ้ำอีก
นอกจากนี้ ในช่วงเดือน มิ.ย.-ส.ค.63 BEM ยังได้จัดโครงการ “Healthy Journey with BEM” โดยการแจกหน้ากากผ้า 1 ล้านชิ้นฟรี! ให้กับผู้ใช้บริการรถไฟฟ้า MRT หน่วยงานภาครัฐ ตลอดจนโรงเรียน ชุมชนต่างๆ ที่อยู่โดยรอบเส้นทางทางด่วน และรถไฟฟ้า เพื่อแทนความห่วงใยและขอบคุณจากหัวใจที่ประชาชนให้ความร่วมมือในการปฏิบัติตามมาตรการต่างๆ เป็นอย่างดี และเป็นการรณรงค์ให้ประชาชนสวมหน้ากากผ้าเมื่อออกมาทำงานหรือใช้ชีวิตนอกบ้าน โดยได้แจกครั้งที่ 1 ไปแล้วเมื่อเดือน มิ.ย.63 และจะแจกครั้งที่ 2 ในระหว่างวันที่ 8-14 ก.ค.นี้ ที่สถานีรถไฟฟ้า MRT ทั้ง 53 สถานี